กองทุนบีทีเอสโกรท ประกาศจ่ายปันผล
กองทุนบีทีเอสโกรท ประกาศจ่ายปันผลหน่วยละ 0.178 บาท  ปลื้มสถิติผู้โดยสารสูงสุด 2 ไตรมาสติด
15 ก.พ. 2559

กองทุนบีทีเอสโกรท ประกาศจ่ายปันผลหน่วยละ 0.178 บาท  ปลื้มสถิติผู้โดยสารสูงสุด 2 ไตรมาสติด
นายสุทธิพงศ์ พัวพันธ์ประเสริฐ Deputy Managing Director,  Head of Real Estate &amp; Infrastructure Investment บริษัทหลักทรัพย์จัดการกองทุนรวม (บลจ.) บัวหลวง กล่าวว่า กองทุนรวมโครงสร้างพื้นฐานระบบขนส่งมวลชนทางราง บีทีเอสโกรท (BTSGIF) พร้อมจ่ายเงินปันผลครั้งที่ 11 จากผลการดำเนินงานระหว่างวันที่ 1 ต.ค. - 31 ธ.ค. 2558 ในอัตราหน่วยละ 0.178 บาท กำหนดปิดสมุดทะเบียนในวันที่ 25 ก.พ. 2559 และจะจ่ายเงินปันผลในวันที่ 10 มี.ค. 2559
“จำนวนผู้โดยสารรวม BTS ในไตรมาสนี้สามารถสร้างสถิติใหม่อีกครั้งที่ 59.1 ล้านเที่ยวคน และเป็นสถิติสูงสุดสองไตรมาสติดต่อกันแล้ว แสดงให้เห็นถึงความต้องการใช้งานระบบขนส่งมวลชนสาธารณะที่เพิ่มมากขึ้น ซึ่งเป็นการเติบโตตามธรรมชาติ” นายสุทธิพงศ์ กล่าว
ทั้งนี้ ในไตรมาส 3 ปี 2558/59 (1 ต.ค. 2558 – 31 ธ.ค. 2558) กองทุนมีรายได้รวม 1,161.62 ล้านบาท เพิ่มขึ้น 9.7% จากช่วงเดียวกันของปีก่อน และเพิ่มขึ้น 0.4% จากไตรมาสก่อนหน้า (ก.ค.-ก.ย. 2558) และเมื่อพิจารณาจากรายได้จากการลงทุนสุทธิในไตรมาสเดียวกันอยู่ที 1,033.18 ล้านบาท เพิ่มขึ้น 10.3% จากช่วงเดียวกันของปีก่อน แต่ลดลงเล็กน้อยจากไตรมาสก่อนหน้า 0.7%
รายได้จากค่าโดยสาร BTS ประจำไตรมาสนี้รวม 1,644.07  ล้านบาท เพิ่มขึ้น 8.4% จากไตรมาสเดียวกันของปีก่อน และเพิ่มขึ้น 2.6% จากไตรมาสก่อน เนื่องจากจำนวนเที่ยวเดินทางและค่าโดยสารเพิ่มขึ้น เฉพาะจำนวนผู้โดยสารรวมในไตรมาสนี้สร้างสถิติใหม่สูงถึง 59.1 ล้านเที่ยวคน เพิ่มขึ้น 4.7% จากช่วงเดียวกันของปีก่อน และเพิ่มจากไตรมาสก่อน 1% ซึ่งเป็นการเติบโตตามธรรมชาติ และยังเป็นสถิติสูงสุดสองไตรมาสต่อเนื่องกัน (ไตรมาสก่อน 58.5 ล้านเที่ยวคน)
ขณะที่อัตราค่าโดยสารเฉลี่ยต่อเที่ยวในไตรมาสนี้เท่ากับ 27.8 บาท  เพิ่มขึ้นจากไตรมาสเดียวกันของปีก่อน 3.5% เนื่องจากการปรับส่วนลดบัตรโดยสารประเภทรายเดือนตั้งแต่กรกฎาคม 2558 และเพิ่มขึ้นจากไตรมาสก่อน 1.6%